als_Latn dik_Latn sag_Latn
Lajmet
Povećaj veličinu slova Vrati na prvobitnu veličinu slova Samnji veličinu slova štampaj štampajPošalji prijatelju
08. 06. 2017. >> 17:02 0
Lajmet 08.06.2017
08.06.2017
Kolegji vërteton aktakuzën për 14 të dyshuerit
Kolegji i gjyqit të lartë në Podgoricë e ka vërtetuar aktakuzën të cilën e ka ngritur prokuroria speciale kundër 14 personave për shkak të planifikimit të sulmeve terroriste në ditën e zgjedhjeve parlamentare në vitin e kaluar. Me këtë aktakuzë janë përfshirë 2 nënshtetas rus 9 shtetas serb si dhe 3 nënshtetas të Malit të Zi, në mes tyre lideri i FD Andrija Mandiq dhe Millan Knezheviq si dhe Mihajllo Çagjenoviq shoferi zyrtar i FD. Lënda do ti dorëzohet gjykatësit gjegjës, kurse procesi kryesor do të caktohet brenda afatit ligjor deri në dy muaj, ka kumtuar gjyqi i lartë.
FD -Vërtetimi i aktakuzës paraqet rast të montuar dhe përndjekje politike
Vërtetimi i aktakuzës kundër liderëve dhe shoferit të FD paraqet rast të montuar dhe përndjekje politike të kësaj aleance , është kumtuar nga FD. Siç thamë më parë gjyqi në Podgoricë e ka vërtetuar aktakuzën kundër 14 personave të dyshuar për planifikimin e sulmeve terroriste në ditën e zgjedhjeve në Mal të Zi vitin e kaluar. Në mesin e tyre janë edhe 3 nënshtetas të Malit të Zi, liderët e FD Andrija Mandiq dhe Millan Knezheviq si dhe shoferi i FD Mihajllo Çagjenoviq. Millan Knezheviq ka theksua se vendimin për vërtetimin e aktakuzës e kanë sjellë kryeministri Dushko Markoviq dhe Millo Gjukanoviq.
Beçiq - Deputetët e Malit të Zi Demokratik nuk do të kthehën në parlament
Deputetët e Malit të Zi Demokratik nuk do të kthehën në parlament derisa të mos caktohen datat e zgjedhjeve të jashtëzakonshme parlamentare dhe atyre lokale në Nikshiq dhe derisa të mos krijohen kushtet për zgjedhje të lira dhe të ndershme. Këtë e ka theksuar kryetari i Demokratëve Aleksa Beçiq në bisedimet me ambasadorin e Italisë në Mal të Zi Vinçenco Dell Monako. Ai e ka informuar ambasdorin italjan me situatën e ndërlikuar politike dhe krizën institucionale e cila ka goditur Malin e Zi dhe banorët e tij.
Lekiq - Faktori nderkombëtar duhet të dalë nga kontradiktat
Faktori nderkombëtar duhet të dalë nga kontraditat në të cilat 16 tetori trajtohet si ditë e përpjekjes për terrorizëm dhe marrje me dhunë e pushtetit, kurëse nga ana tjetër e ka karakterin e ditës normale zgjedhore, ka vlerësuar luderi i Demosit Miodrag Lekiq. Ai ka biseduar sot me shefen e OSBE në Mal të Zi Mariz Davie. Gjatë bisedimeve të sotme në veçanti është bërë fjalë për materien zgjedhore dhe nevojën e perparimit në këtë drejtim, thuhet në kumtesë. Davie ka theksuar se OSBE edhe në të ardhmen do të punojë, mes tjerash edhe në bazë të konkluzioneve të ODIHR në veçanti në kontekstin e zgjedhjeve presidenciale dhe lokale të cilat do të mbahen vitin e ardhshëm.
Kemp - Antarësimi në Nato është hap i rëndësishëm në rrugën drejtë antarësimit në UE
Antarësimi i Malit të Zi në Nato është hap i rëndësishëm në rrugën drejtë antarësimit në UE , ka theksuar ambasadorja britanike në Podgoricë Alison Kemp,duke shtuar se Britania e Madhe do të vazhdojë të përkrahë proceset reformiste në Mal të Zi. Ajo sot ka biseduar me ministrin për punët evropiane Aleksander Andria Pejoviq. Pejoviq e ka falenderuar Britaninë e Madhe për përkrahjen e deritashme në forcimin e kapaciteteve administrative të domosdoshme për realizimin e procesit gjithëpërfshirës reformist. Theksohet se Pejoviq e ka informuar zonjën Kemp me situatën aktuale në procesin negociues dhe me planet e Malit të Zi për hapjen dhe mbydhjen e përkohshme të disa kapitujve negociues deri në fund të vitit.
Kemp - ambasada britanike është e gatshme që ti përkrahë edhe më tej aktivitetet e ministrisë
Realizimi i politikave dhe aktiviteteve të ministrisë për punë dhe përkujdesjen sociale është çelës i suksesit të shoqërisë në përgjithësi, ka theksuar ambasadorja britanike Alison Kemp duke shtuar se ambasada britanike është e gatshme që ti përkrahë edhe aktivitetet e mëtejme të kësaj ministrie. Ajo është takuar sot me ministrin për punë dhe përkujdesjen sociale Kemal Purishiq, i cili zonjën Kemp e përgëzoi për mandatin e ri duke i uruar sukses në punën e mëtejme në Mal të Zi. Purishiq e ka njoftuar ambasadoren Kemp me programin e punës të ministrisë për këtë vit, me procesin, aktivitetet dhe me punën në sjelljen e ligjeve të shumta si dhe me aktivitetet e qeverisë në sferën e mbrojtjes sociale dhe të fëmijëve,sigurimin pensionist dhe në sferën e punësimit,thuhet në kumtesë.
Plenkoviq - Antarësimi i M Z në Nato është i mirë për sigurinë kolektive
Pranimi i Malit të Zi dhe antarësimi i plotë në Nato është i mirë për sigurinë kolektive, ka vlerësuar sot kryeministri i Kroacisë Andrej Plenkoviq. Mali i Zi është bërë anëtar i Aleancës së Atlantikut Verior dhe parqet një ndryshim strategjik për sigurinë kolektive në Evropën Juglindore, ka theksuar Plenkoviq në mbledhjen e sotme të qeverisë Kroate, njoftojnë agjencitë. Të theksojmë, se nesër në Zagreb mbahet mbledhja e organizatës për bashkëpunim në Evropën Juglindore në nivelin e kryetarëve të parlamenteve me ç,rast Plenkoviq ka paralajm ërua takimin me kryetarin e parlamentit të Malit të Zi Ivan Brajoviq.
Johanes Han do të qëndroj nesër në Mal të Zi
Komisari evropian për politikën e fqinjësisë dhe bisedimet për zgjerim Johanes Han do të qëndroj nesër në Mal të Zi. Siç është kumtuar nga delegacioni i UE në Mal të Zi, Han në Podgoricë do të takohet me kryeministrin Dushko Markoviq dhe me kryetarin e parlamentit Ivan Brajoviq. Më parë së bashku me ministrat për ekonomi dhe punët evropiane Dragica Sekuliq dhe Aleksander Andria Pejoviq do të vizitojë lokalitetin e trafostacionit Llastva i cili është pjesë e korridorit energjetik Trans Ballkanik.
Anëtarësimi i Malit të Zi në NATO e vë në pikëpyetje rinegocimin e Demarkacionit
Njohësit e çështjeve të sigurisë në Kosovë paralajmërojnë Prishtinën zyrtare se pas anëtarësimit të Malit të Zi në NATO,gjërat kanë ndryshuar sa i përket çështjes së proklamuar shumë në fushatën aktuale zgjedhore, për rinegocimin e Marrëveshjes për demarkacionin e kufirit. Sipas tyre, Podgorica, vështirë se do të pranojë të hyjë në ndonjë proces të rishikimit të kësaj marrëveshjeje, tashmë kur vija kufitare e këtij shteti është pranuar edhe nga Aleanca Veri-atlantike. Naim Maloku, ekspert ushtarak, tha për Radion Evropa e Lirë se tash shteti malazez do të flasë ndryshe lidhur me çështjen e Demarkacionit të kufirit. "Unë nuk e besoj se Mali i Zi ka për të shkuar në rinegocim të marrëveshjes për shkak se nuk ka arsye, sepse ata e kanë kaluar marrëveshjen në Kuvend, e kanë ratifikuar dhe Mali i Zi ka probleme shumë të mëdha me opozitën”. “Opozita pro-ruse në Mal të Zi, është tepër e fuqishme. Dhe po ashtu nuk e besoj që ndonjë qeveri e Malit të Zi, ka për të pasur guximin që të hyjë në rishikim të marrëveshjes ose ta shfuqizojë ratifikimin që është kryer në Kuvendin e Malit të Zi", tha Maloku. Kurse, Vigan Qorolli, profesori i së Drejtës Ndërkombëtare në Universitetin e Prishtinës, duke folur për Radion Evropa e Lirë, vlerëson se anëtarësimi i Malit të Zi në NATO, nuk do të ketë ndonjë ndikim ndërmjet raporteve të Kosovës dhe Malit të Zi, në aspektin e Demarkacionit të kufirit. Ai mendon se nuk do të ketë probleme, pasi që, sipas tij, çështjet e kufirit janë punë që rregullohen ndërmjet shteteve përkatëse.
Shpejtoni me liberalizimin se dera mund të mbyllet
Analisti amerikan, Daniel Serwer, gjatë një interviste ekskluzive për gazetën “Zëri” ka deklaruar se po bëhet gjithnjë e më e vështirë për ta bindur publikun evropian të vazhdojë me gjëra të tilla si liberalizimi i vizave. Ai thotë se nëse do të ishte kosovar do të dëshironte që politikanët të vazhdonin sa më shpejt që të jetë e mundur me këtë proces para se, siç thotë ai, të mbyllet dera me forcë. Dera e Kosovës drejt integrimit evropian mund të mbyllet me forcë nëse politikanët kosovarë nuk reagojnë shumë shpejt për t’i përmbushur obligimet e tyre, të cilat tashmë janë caktuar. Kështu ka thënë në një intervistë ekskluzive dhënë gazetës “Zëri” profesori amerikan dhe eksperti i politikave ballkanike, Daniel Serwer. Më tutje, në intervistën e tij eksperti amerikan ka folur edhe për marrëdhëniet ndërfqinjësore në mes të Kosovës dhe Serbisë. Në këtë rrafsh ai ka thënë se pret që edhe nëse Ramush Haradinaj bëhet kryeministër dialogu të vazhdojë. “Ju bëni paqe me armiqtë tuaj, jo me miqtë tuaj. Në sytë e Beogradit Ramush Haradinaj është një kriminel. Por edhe në sytë e Prishtinës politikanët më të fuqishëm në Beograd janë gjithashtu kriminelë . Por mendoj se të gjithë do të duhej të tejkalojnë këtë”, ka thënë Serwer.
BE-ja shtyn përpara reformat në Maqedoni
Njohësit e çështjeve juridike konsiderojnë se paralajmërimi për ardhjen e ekspertit gjerman Reinhard Priebe bashkë me një grup ekspertësh të Komisionit Evropian, duhet parë si angazhim serioz të Brukselit për t'i dhënë shtytje reformave në sistemin e drejtësisë në Maqedoni.
Eurokomisioneri për Zgjerim Johannes Hahn, përmes faqes zyrtare të Komisionit Evropian, bën të ditur se Priebe i shoqëruar nga një grup ekspertësh së shpejti do të qëndrojë në Maqedoni për të detektuar mangësitë në zbatimin e reformave të cilat u apostrofuan në raportin e hartuar nga Priebe para dy vitesh. “Si pjesë e gatishmërisë së Bashkimit Evropian për punë dhe përkrahje të Qeverisë së re në rrugën për reforma, unë sërish do të dërgojë një grup prej ekspertëve ligjorë të udhëhequr nga Reinhard Priebe, drejtor i Komisionit, që ta ndihmojnë dhe këshillojnë Qeverinë e re për sistemim të sundimit të ligjit”,theksohet në njoftimin e komisionarit Johannes Hahn. Ky grup do të përfshijë të njëjtët ekspertë të cilët si ekip përgatitën rekomandimet në lidhje me përgjimet e publikuara në vitin 2015, të cilat kërkesa u inkorporuan edhe në marrëveshjen mes partive politike të njohur si Marrëveshja e Përzhinës.
Britania mban zgjedhjet e përgjithshme
Në Britani sot mbahen zgjedhjet e përgjithshme, të cilat do të përcaktojnë se kush do t’i udhëheqë negociatat për daljen e këtij vendi nga Bashkimi Evropian. Britania ka vendosur të largohet nga blloku në referendumin, që është mbajtë vitin e kaluar. Analistët politikë thonë se zgjedhjet mund të kenë ndikim edhe në vendimin e Skocisë, për të mbajtur ose jo referendum të ri për pavarësi nga Mbretëria e Bashkuar. Votuesit – rreth 46.9 milionë të regjistruar – do të zgjedhin 650 deputetë. Partia Konservatore e kryeministres Theresa May pritet të zgjerojë shumicën në Parlamentin britanik, por jo sa ka shpresuar. Sondazhet më 4 qershor e kanë nxjerrë atë në epërsi me rreth 43 përqind të votave, përballë Laburistëve me 36 deri në 37 për qind. Theresa May ka thënë se i duhet të rrisë fuqinë e Partisë Konservatore, me qëllim që të forcojë pozicionin e saj në negociatat për Brexit. Këto negociata do të ndikojnë punësimin në Britani, pagat, çmimet e banesave, normat e interesit, migrimin, nivelin e tregtisë, mbrojtjen dhe sigurinë, si dhe financat e sherbimet publike. May ka thënë gjithashtu se opozita dëshiron që të pengojë vullnetin e popullit britanik për dalje nga BE-ja.Dy partitë tjera kryesore në këto zgjedhje – Partia Kombëtare Skoceze e udhëhequr nga Ministrja e Parë e Skocisë, Nicola Sturgeon, dhe Partia Liberal-Demokrate e udhëheqr nga Tim Farron, i kundërshtojnë planet për dalje nga BE-ja dhe nga tregu i përbashkët evropian. Por, sondazhet e opinionit në fillim të qershorit kanë treguar se ato nuk do të marrin më shumë se 10 përqind të votave. Analistët, megjithatë, parashohin se mbështetja më e fuqishme për Partinë Kombëtare Skoceze mund t’i rrisë shanset që Skocia të mbajë referendum për pavarësi. Një referendum i tillë në Skoci është mbajtur në vitin 2014, por atëbotë 55 përqind e votuesve kanë vendosur të mbeten pjesë e Mbretërisë së Bashkuar. Një tjetër çështje që ka dominuar fushatën zgjedhore, ka qenë siguria kombëtare. Britania është goditur nga disa sulme terroriste, kështu që Theresa May shihet si lidere më e besueshme në luftën kundër terrorizmit, pasi, në të njëjtën kohë, dëshiron të ruajë marrëdhënie të mira me aleatët e NATO-s.
SHBA arreston dhjetëra pjesëtarë të një bande ruse
Autoritetet amerikane arrestuan dhe akuzuan dhjetëra pjesëtarë të një, siç u tha, “sindikate ruse të krimit të organizuar” që punonte jashtë qytetit të Nju Jorkut. Zyra e prokurorit në Nju Jork tha se të dyshuarit kanë vepruar ndërkombëtarisht dhe anembanë SHBA-së, duke trafikuar drogë dhe mallra të vjedhura, si cigare dhe çokollata. Sipas prokurorëve, të dyshuarit kanë qenë të angazhuar edhe në zhvatje, vrasje me pagesë dhe mashtrim me karta krediti. Shumica e 33 të pandehurve janë udhëhequr nga Razhden Shulaya dhe Zurab Dzhanashvili të cilët janë lindur në ish-Bashkimin Sovjetik dhe kanë pasur lidhje të fuqishme me Ukrainën, Gjeorgjinë dhe Rusinë, thanë prokurorët federalë. Grupi, mes tjerash, akuzohet për komplot për të vjedhur viktimat, duke i joshur dhe droguar me kloroform, dhe për përdorim të pajisjeve elektronike për të pirateruar makinat e kazinove.
SHBA në pritje të dëshmisë nga Comey
Ish-drejtori i FBI-së, James Coemy, do të dëshmojë sot para ligjvënësve amerikanë, të cilët po hetojnë akuzat për ndërhyrjen e Rusisë në zgjedhjet presidenciale në SHBA më 2016 dhe për bashkëpunim të mundshëm midis aleatëve të presidentit Donald Trump dhe zyrtarëve rusë. Paraqitja e Comeyt para Komitetit të Senatit për Inteligjencë vjen një ditë pasi ai, në një dëshmi të shkruar, ka thënë se Trump i ka bërë presion të ndalojë hetimet mbi ish-këshilltarin e Shtëpisë së Bardhë për siguri kombëtare, Michael Flynn. Flynn ka dhënë dorëheqje në muajin shkurt, për shkak të kontakteve të tij me zyrtarët rusë. Comey, në dëshminë e shkruar, ka thënë po ashtu se Trump i ka kërkuar besnikëri gjatë një darke private në Shtëpinë e Bardhë, më 27 janar. “Mendoj se ka pasur arsye të mirë për FBI-në që të nisë hetimet”, tha përfaqësuesi demokrat, Adam Schiff, duke komentuar dëshminë e shkruar të Comeyt. Comey është shkarkuar nga detyra më 9 maj, me vendim të presidentit. Presidencën Trump, prej fillimit, e kanë përcjellë dyshimet se Rusia ka ndërhyrë në zgjedhjet në SHBA, në favor të zgjedhjes së Trumpit president, përballë rivales demokrate, Hillary Clinton.
Koreja e Veriut hedh disa raketa me rreze të shkurtër
Koreja e Veriut ka hedhur disa raketa nga bregu i saj lindor, tha ushtria e Koresë së Jugut. Sipas saj, raketat e hedhura sot pranë qytetit Uonsan, duket se janë me rreze të shkurtër veprimi. Ato kanë fluturuar rreth 200 kilometra përpara se të binin në ujë. Testet e vazhdueshme të Koresë së Veriut me raketa balistike – edhe pse jo të gjitha të suksesshme – kanë shkaktuar alarm ndërkombëtar. Ekspertët druajnë se Phenjani po avancon drejt qëllimit final, për të hedhur raketa me koka bërthamore. Raketat e hedhura sot, megjithatë, nuk i shkelin rezolutat e Këshillit të Sigurimit të OKB-së kundër Koresë së Veriut, pasi rezolutat e tilla ndalojnë vetëm raketat balistike, tha agjencia jugkoreane e lajmeve Yonhap.
OKB: IS-i vrau mbi 230 civilë që iknin nga Mosuli
Kombet e Bashkuara thanë se kanë pranuar raporte të besueshme që tregojnë se grupi militant Shteti Islamik ka vrarë mbi 230 civilë irakianë, gjatë përpjekjeve të tyre për të ikur nga luftimet në qytetin Mosul. Në deklaratën e lëshuar sot, Zyra e të Drejtave të Njeriut e OKB-së tha se së paku 204 civilë, përfshirë gra dhe fëmijë, janë qëlluar dhe vrarë për tre ditë të javës së kaluar. Sipas OKB-së, civilët kanë bërë përpjekje të ikin nga lagjja Al-Shifa në perëndim të Mosulit, pas intensifikimit të luftimeve midis luftëtarëve të Shtetit Islamik dhe forcave pro-qeveritare. Forcat irakiane, me mbështetjen e një koalicioni shumëkombësh, kanë nisur ofensivën për rikthimin e Mosulit qysh në muajin tetor. Që atëherë, ata kanë rimarrë kontrollin e pjesës lindore të qytetit, ndërsa vazhdojnë betejën për anën perëndimore. Mosuli ka rënë nën kontrollin e militantëve në verë të vitit 2014.
Nesër mot me diell
Sot në Mal të Zi mban mot kryesisht me diell dhe i nxehtë. Frynë erë mesatare deri e fortë veriore dhe perendimore. Temperaturat: H. Novi e Budvë 30, Podgoricë e Tivar 29, Ulqin 28, Cetinë 25, Nikshiq 22, Beranë e B.Pole 21, Pluzhinë e Shavnik 20, Plavë 19, Kollashin e Mojkovac 18, Plevle 17, Rozhajë 15 dhe në Zhablak 13 gradë. Për nesër parashihet të mbajë mot me diell dhe i nxehtë. Do të fryjë erë mesatare nga drejtimet veriore. Temperatura e mëngjesit prej 5 deri në 19 kurëse më e larta e ditës prej 20 deri në 32 gc.
als_Latn hrv_Latn unk als_Latn unk als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn